Diari Oficial de la Generalitat Valenciana


Sumari del DOGV 2543, del 04-07-1995 (1995/835265)

ORDRE de 26 de juny de 1995, de la Conselleria de Treball i Afers Socials, per la qual es convoquen per a 1995 les ajudes i subvencions destinades al foment d'activitats, programes i projectes de cooperació al desenvolupament que realitzen les organitzacions no governamentals.
-------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/06/26/(1)/dof/vci/html**

### Dades del document

Número de DOGV
:   2543

Data del DOGV
:   04-07-1995

Secció del DOGV
:   DISPOSICIONS GENERALS

Número del document
:   1995/835265


Data del document
:   26-06-1995

Organisme emissor
:   Conselleria de Treball i Afers Socials

Tipus de document
:   Ordre

ORDRE de 26 de juny de 1995, de la Conselleria de Treball i Afers Socials, per la qual es convoquen per a 1995 les ajudes i subvencions destinades al foment d'activitats, programes i projectes de cooperació al desenvolupament que realitzen les organitzacions no governamentals.   
Les Corts Valencianes van aprovar el 1989 una línia d'ajudes per a la cooperació amb els països en vies de desenvolupament, línia que es va enquadrar operativament en els pressupostos ordinaris de la Conselleria de Treball i Afers Socials.  
Des d'aleshores, a proposta del Govern Valencià, les Corts han ratificat aquesta voluntat i han incrementat la seua aportació a la solidaritat amb els pobles més desfavorits, unint-se així a l'esforç comú dels països i regions més avançats i sensibilitzats entorn a la interdependència Nord-Sud.  
Durant 1995, la Generalitat Valenciana ha realitzat un gran esforç en l'àmbit de la cooperació internacional al desenvolupament, sent una de les comunitats que més fons destinen a l'esmentada matèria.  
En aquest sentit s'ha considerat convenient realitzar una convocatòria d'ajudes, seguint la línia de suport a la participació de la societat valenciana en la cooperació al desenvolupament, destinada a finançar projectes de cooperació de major envergadura als realitzats fins ara, que puguen generar el desenvolupament autosostingut esperat de manera més ràpida i amb un impacte major en les comunitats beneficiàries; per tot això, i d'acord amb les propostes realitzades pel Consell Assessor de la Comissió Executiva per a l'aplicació del programa de cooperació amb països en vies de desenvolupament, durant 1995 seran convocats dos tipus de subvencions, les primeres per a projectes puntuals i de petita quantia, que pel seu valor estratègic o per l'impacte que puga ocasionar en la zona es considere convenient de subvencionar, i altra, aquesta ordre, destinada a la realització de projectes integrals de cooperació internacional al desenvolupament, que en tot cas impliquen un gran esforç, tant de les organitzacions sol·licitants, en haver d'assumir aquestes el finançament d'una part important d'aquests i un compromís en la gestió i en la responsabilitat major, com de la Generalitat Valenciana, donant una mostra més que des d'aquesta es considera el valor de la solidaritat no sols des del punt de vista individual, sinó també des de l'institucional, com a necessari en un món tan interdependent.  
En el disseny del programa de Cooperació i Solidaritat Nord-Sud de la Generalitat Valenciana s'ha consolidat com una de les polítiques més clares i fermes, la de donar suport i estimular la tasca que realitzen les organitzacions no governamentals en les seus activitats de cooperació al desenvolupament, sent aquesta ordre una prova més de la consolidació de tals organitzacions en la gestió de la cooperació que la Generalitat Valenciana ha realitzat.  
La Comissió Executiva per a l'Aplicació del Programa de Cooperació amb Països en Vies de Desenvolupament, creada pel Decret 48/1989, de 4 d'abril, del Consell de la Generalitat Valenciana, juntament amb el Consell Assessor, òrgan de participació, amb àmplia presència d'entitats socials, d'acord amb la política seguida i l'experiència acumulada en aquests últims anys, ha considerat per tant convocar per a 1995, amb criteris que pretenen objectivar les prioritats per a la selecció dels projectes beneficiaris de subvenció, així com garanties i altres aportacions de caràcter tècnic que facilitaran el seguiment dels projectes subvencionats.  
Aquesta ordre té, per tant, l'objecte d'atendre una convocatòria a la qual es puguen acollir les organitzacions no governamentals amb presència i gran experiència en la Comunitat Valenciana, que pretenen desenvolupar activitats de cooperació internacional amb països en vies de desenvolupament.  
Per això, i fent ús de les facultats que em confereix la Llei 5/1983, de 30 de desembre, del Govern Valencià,  
ORDENE:  
Article primer  
Es convoquen ajudes i subvencions a organitzacions no governamentals amb domicili o seu en la Comunitat Valenciana, per a la realització i el foment d'activitats i projectes integrals de cooperació internacional al desenvolupament, d'un import superior a cinc milions de pessetes.  
L'import global màxim destinat a aquests projectes o activitats serà de 587.101.133 de pessetes, que seran finançats amb càrrec a la línia de subvenció 7,02 (210) «Cooperació Internacional», aplicació pressupostària 66.40.187.62.6, i de 090.842.987 de pessetes, que seran finançats amb càrrec a la línia de subvenció 4,04 (207) «Cooperació Internacional», aplicació pressupostària 98.03.184.85.8 (total de 189.925.026 de pessetes), dels crèdits de la Conselleria de Treball i Afers Socials que es financen amb càrrec a l'autorització conferida per la Llei de Pressupostos per a 1995, a l'institut Valencià de Finances per concertar deute a fi de finançar programes de cooperació internacional al desenvolupament.  
Article segon  
A través de les ajudes destinades a accions de cooperació al desenvolupament es persegueix, entre d'altres, la consecució dels objectius següents:  
a) Donar suport als països del Tercer Món en la consecució d'un desenvolupament sostingut, mitjançant la realització de projectes que permeten mobilitzar els seus recursos endògens.  
b) Fomentar el desenvolupament integral de la zona en què materialitze l'ajuda.  
c) Contribuir a l'autoproveïment de les necessitats bàsiques en aquelles zones més necessitades en els països menys desenvolupats.  
d) Creació de riquesa i llocs de treball en països en vies de desenvolupament.  
e) Impulsar la participació personal dels beneficiaris, el desenvolupament dels projectes cofinançats com a garantia i la seua viabilitat futura.  
f) Afavorir els sectors de població en condicions objectives més desfavorables, com les dones i la infància i la joventut.  
g) Contribuir a la millora de les condicions de l'hàbitat i del medi ambient.  
h) Estrènyer les relacions de la Comunitat Valenciana amb tots els seus interlocutors socials, polítics i econòmics amb els països en desenvolupament.  
i) Consolidar i fomentar la iniciativa de les organitzacions no governamentals com a via per a l'enfortiment de la societat civil i de sensibilització per a la societat valenciana.  
Article tercer  
Els projectes per als quals se sol·licite una subvenció hauran de reunir els següents requisits:  
- La ubicació espacial dels projectes s'haurà de referir a les àrees geogràfiques definides com a prioritàries pel Consell Assessor de la Comissió Executiva per a l'Aplicació del Programa de Cooperació i Solidaritat Nord-Sud, això és, en països del Magrib i països d'Amèrica central, altres països per especials circumstàncies d'extrema necessitat o d'extrema pobresa amb especial atenció als països més pobres del Pacte Andí. Així mateix, s'atendran projectes a Palestina o al Carib.  
- Projectes els camps d'actuació dels quals es dirigesquen a:  
- Desenvolupament de recursos humans:  
- Educació bàsica.  
- Formació.  
- Salut.  
- Situacions extremes: extrema pobresa, ajuda d'emergència i ajuda alimentària.  
- Participació social i ciutadana.  
- Foment dels recursos econòmics productius:  
- Foment d'infrastructures bàsiques.  
- Foment de recursos energètics.  
- Foment de recursos industrials.  
- Foment de recursos comercials.  
- Foment de recursos alimentaris.  
- Foment de recursos turístics.  
- Projectes que siguen cofinançats si més no en un vint per cent del cost estimat del projecte, per l'organització sol·licitant o per recursos obtinguts d'altres institucions.  
- Projectes per un import superior a cinc milions de pessetes.  
Projectes amb un període d'execució que estiga degudament desglossat per períodes que s'incloguen en cada exercici pressupostari al qual afecten.  
- Contenir les dades a què es refereix l'article sisè d'aquesta ordre.  
Article quart  
Els criteris prioritaris per a la selecció dels projectes o programes de cooperació internacional al desenvolupament que subvencionarà la Generalitat Valenciana seran:  
- Aquells projectes o programes els beneficiaris últims dels quals estiguen inclosos en algun dels col·lectius declarats com a prioritaris.  
- Dones.  
- Infància i joventut.  
- Poblacions indígenes desplaçades o en processos de retorn i grups ètnics.  
- Aquells projectes que en relació amb els objectius i camps d'actuació del programa incloguen accions que afecten:  
- Els processos migratoris, com a forma d'afavorir l'assentament de les poblacions i el desenvolupament en els països d'origen.  
- La lluita contra la droga.  
- La cooperació en preservació i millora del medi ambient.  
- Aquells projectes amb una elaboració, execució o avaluació on participe personal de la Comunitat Valenciana.  
- Aquelles accions que siguen complementàries de projectes empresos o de pròxima execució en zones on es despleguen projectes amb èxit finançats per la Generalitat Valenciana.  
- Aquells projectes presentats per les organitzacions no governamentals que reunint algun dels criteris anteriors, siguen cofinançats per municipis de la Generalitat Valenciana.  
- Aquells projectes que requeresquen una participació estreta i directa dels beneficiaris últims de l'ajuda, i que perseguesquen el desenvolupament integral del lloc on es materialitze el projecte, en especial dels sectors més desfavorits de la població.  
Article cinqué  
Per poder concórrer a les ajudes i subvencions, les organitzacions no governamentals hauran de complir els següents requisits:  
a) Tenir com a fins institucionals la realització d'activitats de cooperació al desenvolupament i foment de la solidaritat entre els pobles.  
b) Estar constituïdes vàlidament com a associacions o fundacions d'acord amb el dret, dos anys abans de la data de publicació d'aquesta Ordre, o acreditar la realització de set projectes de cooperació finalitzats amb èxit degudament contrastats per les institucions subvencionadores d'aquests, o en cas de no haver rebut finançament públic, acreditats per les entitats receptores del projecte.  
c) No perseguir fins de lucre o comercials ni dependre econòmicament o institucionalment d'entitats lucratives.  
d) Tenir domicili o representació permanent en la Comunitat Valenciana, així com una estructura mínima que garantesca el desenvolupament del projecte sobre el qual se sol·licita la subvenció.  
Article sisè  
Les organitzacions no governamentals que concórreguen a aquesta convocatòria hauran de presentar la següent documentació d'acord amb el formulari d'identificació del projecte que figura en l'annex I, així com  
a) Instància en la qual es continga:  
1. Data de la proposta.  
2. Convocatòria.  
3. Organització no governamental que presenta la proposta. Adreça, telèfon, fax, tèlex.  
4. Número d'identificació fiscal.  
5. Data de constitució.  
6. Persones responsables del projecte presentat. Càrrec. Experiència, sou o salari pel seguiment del projecte presentat.  
7. Enumeració de les set accions de desenvolupament amb una expressa menció de les entitats subvencionadores si escau.  
8. Contrapart local:  
- Nom.  
- Data de constitució i camp d'activitats.  
- Adreça, telèfon, fax, tèlex.  
- Persona/es responsable del projecte.  
- Càrrec, experiència. Sou o salari pel seguiment o participació en el projecte.  
b) Presentació i resum del projecte.  
- Títol del projecte.  
- País beneficiari i localització detallada, adjuntant-hi mapes, plànols i indicacions sobre les vies de comunicació i mitjans de transport.  
- Durada.  
- Sector de la cooperació.  
c) Antecedents i origen del projecte.  
- Beneficiaris.  
- Justificació i descripció del problema origen del projecte.  
d) Objectius i resultats proposats.  
- Objectiu global.  
- Objectius específics de desenvolupament.  
- Resultats esperats.  
e) Activitats previstes (cronograma i descripció de cadascuna).  
f) Cost i finançament, incloent-hi les aportacions locals.  
- Pla d'execució pressupostària amb menció del cofinançament i d'aportacions locals (en aquest últim cas cal adjuntar els acords).  
- Desglossament pressupostari per cofinançadors, especificant-hi la sol·licitud que es formula a la Generalitat Valenciana i les partides i els conceptes que inclou.  
g) Anàlisi econòmica de viabilitat i factors socioculturals.  
- Identificació de beneficiaris, criteris de selecció d'aquests, grau d'implicació i motivació d'aquests, grau de participació local en l'elaboració del projecte.  
- Assistència tècnica necessària.  
- Impacte local previst.  
- Capacitat financera i de gestió dels receptors, si aquesta no existeix, estudi de la formació que es donarà als receptors.  
h) Actitud de les autoritats locals. Qüestions locals.  
i) Tecnologia utilitzada i adequació al medi.  
j) Impacte mediambiental.  
k) Identificadors que establesquen els aspectes del projecte que requereixen major atenció o en els quals el risc per a l'èxit és major. Així com presumpcions necessàries per a l'èxit del projecte.  
l) Indicadors i mètodes d'avaluació previstos.  
m) Memòria de la institució corresponent als dos anys anteriors en què conste el treball realitzat per aquesta durant aquest període.  
n) Document acreditatiu de la seua legalització, inscripció en el registre d'associacions o fundacions, si escau, còpia dels estatuts, fotocòpia de la targeta d'identificació fiscal i documentació que acredite la representativitat del sol·licitant.  
Ñ) Documentació acreditativa d'estar al corrent en les cotitzacions a la Seguretat Social i en les obligacions tributàries.  
o) Declaració on es farà constar el compromís per part de l'organització no governamental que sol·licita la subvenció, d'aportar la diferència entre el cost total del projecte i l'ajuda obtinguda, bé directament o per finançament de tercers.  
p) Declaració en què s'explicite el compromís de l'organització sol·licitant de consultar la Generalitat Valenciana tota acció que pogués resultar contradictòria amb els interessos nacionals o amb la política exterior d'Espanya respecte al país en què s'execute el projecte.  
q) Compromís de l'organització de donar l'escaient publicitat a la Generalitat Valenciana com a cofinançadora del projecte, mitjançant la col·locació al costat del nom de l'organització/es executores o gestores del projecte el de la Generalitat mitjançant el distintiu que aquesta facilite per al seu ús.  
Article setè  
La Conselleria de Treball i Afers Socials tramitarà els expedients i podrà, segons que disposa l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, requerir l'entitat sol·licitant perquè repare o complete la documentació presentada.  
Article vuitè  
La Comissió Executiva per a l'Aplicació del Programa de Cooperació amb Països en Vies de Desenvolupament procedirà a la selecció i valoració dels projectes i sol·licituds presentats, amb deliberació prèvia, i podrà demanar en aquesta la presència o l'aportació d'aquells departaments, entitats o experts que segons l'índole del projecte o programa així ho aconsellen.  
Article novè  
El conseller de Treball i Afers Socials, a proposta de la Comissió Executiva per a l'Aplicació del Programa de Cooperació amb els Països en Vies de Desenvolupament, prèvia existència de crèdit pressupostari, dictarà l'oportuna resolució concedint en tot o en part, o denegant, la sol·licitud formulada. En la resolució de concessió d'ajuda o subvenció constarà la modalitat i forma de pagament de la dotació concedida.  
Article deu  
Les entitats que resulten adjudicatàries d'alguna de les subvencions o ajudes a què es refereix aquesta ordre, quedaran obligades a presentar la justificació de la despesa de manera fefaent en el termini de sis mesos des de la finalització del termini previst per a l'execució de l'activitat, programa o projecte subvencionats i el còmput, al seu torn, s'iniciarà en el moment en què s'efectue el pagament de la subvenció.  
Trimestralment l'entitat perceptora haurà de presentar un informe de les activitats i del desenvolupament del programa o projecte subvencionat. Haurà de presentar, en tot cas, amb els corresponents justificants de la despesa, l'informe final del projecte o programa realitzat.  
Article onze  
El règim econòmic de la subvenció i les obligacions de l'entitat beneficiària s'establiran en l'escaient resolució de concessió de la subvenció, que s'adaptarà a l'acordat pel Govern Valencià, conformement amb el que disposa l'article 31.5 de la Llei 13/1994, de 31 de desembre, de Pressupostos de la Generalitat Valenciana per a 1995.  
Com que es tracta de projectes amb un termini d'execució que incloga diversos exercicis pressupostaris, s'hi seguirà el que disposa l'article 29 del text refós de la Llei d'Hisenda Pública de la Generalitat Valenciana. La resolució del Conseller de Treball i Afers Socials, concedint la subvenció, contindrà en tot cas la periodificació de la subvenció entre els exercicis pressupostaris que incloga el projecte.  
El lliurament de la segona i següents anualitats, si escau, es realitzaran durant el primer trimestre dels exercicis posteriors, amb la presentació prèvia per part de l'entitat perceptora de la subvenció, d'un informe justificatius del que s'ha realitzat fins al moment i del bon desenvolupament de l'execució del projecte.  
En el cas que els projectes comporten despeses amb càrrec a la línia de transferències corrents (cap. IV), la subvenció sols podrà assolir les despeses que es realitzaran en l'actual exercici pressupostari, sense perjudici que si el projecte inclou el període pressupostari següent, mitjançant una resolució del Conseller de Treball i Afers Socials, puga ser subvencionat, sempre que existesca crèdit pressupostari previ en l'exercici corresponent i que es reunesquen els requisits genèrics per part de l'entitat i que no hagen variat les circumstàncies del projecte.  
Article dotze  
Les entitats perceptores de les subvencions hauran, en el termini màxim assenyalat en l'article desè d'aquesta ordre, d'acreditar fefaentment com a mínim justificants de la despesa efectuada corresponent a la quantitat subvencionada, sense perjudici que, si així es considera, s'exigesca la justificació del projecte complet.  
A aquest efecte, les justificacions es presentaran en exemplar duplicat adjuntant una llista en què es continga les factures numerades en l'ordre en què es presenten i les quantitats respectives.  
Les justificacions de la despesa realitzada consistiran en:  
- Factures originals o còpies degudament autenticades en què haurà de constar l'entitat o institució pagadora d'aquesta, que haurà de ser-ho la contrapart local designada en el projecte o l'entitat perceptora en el cas que la despesa, derivada de l'acció que es desenvoluparà fora del territori nacional, s'efectue en Espanya. Si en el projecte s'hagués designat nominativament el responsable local d'aquest, s'admetran les factures expedides al seu nom, sempre que s'especifique juntament al seu nom l'entitat a què representa si s'escau i el nom del projecte. Les factures hauran d'especificar la moneda en què han estat pagades.  
Si les factures foren pagades amb una moneda que un canvi oficial no possible de determinar, caldrà adjuntar les certificacions fefaents acreditatives del valor assignat, a l'efecte de poder determinar la suficiència de la justificació.  
- Tractant-s'hi de justificacions relatives al pagament d'honoraris o de salaris, caldrà adjuntar una còpia dels contractes i de les nòmines firmades per les persones que hauran participat en les activitats programades o projectes, així com els corresponents justificants de la Seguretat Social.  
- Les despeses d'administració s'hauran d'acreditar mitjançant el rebut expedit per l'organització perceptora de la subvenció on s'especifique els concepte a què són imputables, a la qual adjuntaran els rebuts o les factures que corresponguen als esmentats conceptes.  
Les entitats beneficiàries d'ajudes o subvencions hauran de tornar l'import de les quantitats rebudes si la despesa no es dugués a cap per qualsevol causa, si no es justifica fefaentment o si es modifiquen substancialment les activitats o programes subvencionats sense autorització amb una audiència prèvia als interessats.   
En el cas que els pagaments no hagen estat fets efectius i es donen les circumstàncies assenyalades, es disposarà la minorització o l'anul·lació de l'ajuda.  
Article tretze  
En el cas que la subvenció concedida siga inferior en més d'un 50% de la quantitat sol·licitada, l'entitat beneficiària podrà comunicar durant els 15 dies següents a la notificació de la corresponent resolució, que l'organització ha procedit a reformular el projecte ajustant-se a les noves quantitats. Aquesta formulació no podrà modificar el contingut essencial del projecte, com a sector de la cooperació, beneficiaris, àrea geogràfica, etc., ni les quantitats que hagués assumit l'organització si s'hagués concedit la totalitat de la subvenció sol·licitada.  
Si els projectes beneficiats per les subvencions regulades en aquesta convocatòria generen ingressos, aquests hauran de reinvertir-se en les mateixes àrees d'actuació regulades en el programa i retre'n compte a la Generalitat Valenciana, tret que l'organització propose la seua aplicació a altres fins socials lligats al projecte i que així ho aprove l'òrgan convocant.  
Article catorze  
La realització i la gestió dels projectes subvencionats podran ser verificats en qualsevol moment per responsables de la Generalitat Valenciana o per les persones o entitats que aquesta designe. Amb aquesta finalitat, l'organització no governamental haurà de facilitar l'accés d'aquestes al lloc d'actuació, així com als llibres i documents justificatius escaients.  
Article quinze  
El termini de presentació de sol·licituds serà d'un mes a partir de la publicació d'aquesta ordre en el Diari Oficial de la Generalitat Valenciana.  
DISPOSICIó FINAL  
Aquesta ordre entrarà en vigor el mateix dia de la seua publicació al Diari Oficial de la Generalitat Valenciana.  
València, 26 de juny de 1995  
El conseller de Treball i Afers Socials,  
FRANCISCO J. SANAHUJA SANCHIS


Còpia Permalink ELI